Paasnaweek begin op somber nootArgieffoto Altesaam 17 mense is Woensdag in aanloop tot die Paasnaweek in twee afsonderlike busongelukke in die Oos-Kaap dood. In die eerste voorval is 13 mense dood en 42 beseer toe ŉ Vaal Maseru-bus, met 60 sitplekke, sowat 10 km buite Ngcobo in ŉ ongeluk betrokke was. Die bestuurder van die bus het beheer oor die voertuig verloor, waarna dit die pad verlaat en verskeie kere gerol het. Twaalf passasiers en die busbestuurder is op die toneel dood verklaar. Die bus was van Welkom in die Vrystaat op pad na verskeie bestemmings in die Oos-Kaap. Volgens kapt. Namhla Mdleleni, polisiewoordvoerder, moes drie reddingshelikopters ingespan word om diegene wat die ongeluk oorleef het, na veiligheid te neem. Die beseerdes is na verskeie hospitale in die omgewing geneem vir verdere behandeling. Sizwe Kupelo, woordvoerder van die Oos-Kaap se departement van gesondheid, het gesê sewe mense is in ŉ kritieke toestand, 18 ernstig beseer en 17 is stabiel. Woensdag laataand is vier mense dood en 24 beseer toe ŉ Translux-bus onderweg van Oos-Londen na Pretoria op die N6 naby Sterkstroom omgeslaan en gerol het. Volgens Mdleleni is die beseerdes, onder wie ŉ kind, na die Frontier-hospitaal geneem vir behandeling. Die polisie ondersoek in albei voorvalle sake van strafbare manslag. Die Padverkeersbestuurskorporasie (RTMC) het gesê ŉ span ondersoekers gaan na die ongelukstoneel naby Ngcobo gestuur word om die omstandighede rakende die ongeluk te ondersoek. Simon Zwane, woordvoerder van die RTMC, het ŉ beroep op alle padverbruikers gedoen wat oor die Paasnaweek op die paaie gaan wees, om uiters versigtig te bestuur. “Padongelukke kan vermy word as ons almal verantwoordelikheid vir ons eie lewens neem en die reëls van die pad gehoorsaam,” het Zwane gesê.